ગામ નાનું એટલે ફરી વળતાં વાર નહિ, જે થોડાં માણસો મળ્યાં એમને સવાલો પૂછી લીધા હતા. જવાબો નોંધાઈ ગયા હતા અને હવે તો ગામ છોડવાનું હતું, બીજાં કેટલાંય ગામ, રાહતકામો જોવાનાં બાકી હતાં, રાતે તો પાછા સૌને ઠેકાણે પહોંચવાનું હતું અને પત્રકારોને અહેવાલ તૈયાર કરવાના હતા, કાર્યકરોને અછતગ્રસ્તોને કપડાં, અનાજ, દવા પહોંચાડવાની તાત્કાલિક વ્યવસ્થા કરવાની હતી, તે છતાંય અમસ્તી એકાદ લટાર મારવા ખાતર ટુકડી એક શેરીમાં આગળ વધી.